En 17-årig mand har tilstået, at han 4. december sidste år stak en 20-årig mand ned ved Vangen i Nørresundby. Knivstikkeriet fandt sted ved 23-tiden om aftenen. Kort før sammenstødet, der førte til knivstikkeri, havde de to været sammen på ungecentret Skuret, og de havde tilsyneladende aftalt, at de skulle mødes udenfor for at gøre et mellemværende op, som de havde. Under sammenstødet trak den 17-årige en kniv og stak rivalen i venstre side, så han ifølge anklageskriftet fik en tre centimeter lang, blødende flænge, ligesom der opstod en blødning ved hans ene nyre. Undveg politiet i fem dage Den 17-årige stak af efter opgøret, og der gik fem dage, før politiet fandt frem til ham og anholdt ham. Han har siden siddet varetægtsfængslet. Det fremgår af anklageskriftet, at anklageren under retssagen lægger op til, at den 17-årige skal udvises af Danmark, ligesom anklageren vil forlange, at den 17-årige skal forblive varetægtsfængslet efter dommen, indtil den egentlig afsoning kan påbegyndes. Sagen afgøres onsdag ved retten i Aalborg.

Opsummering:
En 17-årig mand har tilstået at have stukket en 20-årig mand med kniv i Nørresundby i december. Sagen skal onsdag afgøres ved retten i Aalborg.